《郊居八咏 其二 善息斋》
明代·卢龙云

岁月疲奔走，归来却就安。吾庐知自爱，世路识俱难。

偃仰但怀土，风波始息湍。图南嗟羽翼，聊作一枝看。

作者简介：广东南海人，字少从。万历十一年进士。授马平知县，补邯郸，治行为诸县之最。复补长乐，以忤权要，左迁江西藩幕。累官至贵州布政司参议。有《四留堂稿》、《谈诗类要》。